32006R0492
L 089/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 492/2006 НА КОМИСИЯТА
от 27 март 2006 година
относно временното и постоянното разрешение за някои добавки в храните за животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките в храните за животни (1), и по-специално член 3, член 9г, параграф 1, и член 9д, параграф 1 от нея,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (2), и по-специално член 25 от него,
като има предвид, че:
(1)
В Регламент (EО) № 1831/2003 е предвидена възможност за разрешение на добавки, предназначени за използване при храненето на животните.
(2)
В член 25 от Регламент (EО) № 1831/2003 са определени преходни мерки за заявленията за разрешение на добавки към фуражите, подадени в съответствие с Директива 70/524/EИО преди датата на прилагане на Регламент (EО) № 1831/2003.
(3)
Заявленията за разрешение на добавките, изброени в приложението към настоящия регламент, са подадени преди датата на прилагане на Регламент (EО) № 1831/2003.
(4)
Първоначалните бележки по тези заявления, както е предвидено в член 4, параграф 4 от Директива 70/524/EИО, са представени на Комисията преди датата на прилагане на Регламент (EО) № 1831/2003. Ето защо тези заявления продължават да се третират в съответствие с член 4 от Директива 70/524/EИО.
(5)
Има представени данни в подкрепа на разрешително за употребата на ензимния препарат от ендо-1,3(4)-бета-глюканаза, произведена от Aspergillus aculeatus (CBS 589.94), и ендо-1,4-бета-ксиланаза, произведена от Aspergillus oryzae (DSM 10287) за пилета за угояване и за прасенца. На 20 юли 2005 г. Европейският орган за безопасност на храните (EFSA) изрази становището си относно използването на препарата, в което е направено заключението, че той не излага на риск потребителя, ползвателя, животинската категория или околната среда. Оценката показва, че условията, посочени в член 9д, параграф 1 от Директива 70/524/EИО за разрешението на препарата за упоменатите употреби, са изпълнени. Следователно използването на ензимния препарат, посочен в приложение I, трябва да бъде разрешено за срок от четири години.
(6)
Използването на препарата, съставен от микроорганизми на Saccharomyces cerevisiae (MUCL 39 885), е временно разрешено най-напред за говеда за угояване с Регламент (EО) № 1411/1999 на Комисията (3). Представени са нови данни в подкрепа на заявление за безсрочно разрешение на препарата, съставен от микроорганизми. Оценката показва, че условията, посочени в член 3а от Директива 70/524/EИО, за такова разрешение са изпълнени. Следователно употребата на препарата, съставен от микроорганизми, посочен в приложение II, следва да бъде разрешена за неограничен период.
(7)
Използването на препарата, съставен от микроорганизми на Lactobacillus farciminis (CNCM MA 67/4R), първоначално е разрешен временно най-напред за прасенца с Регламент (EО) № 1411/1999 на Комисията. Представени са нови данни в подкрепа на заявление за безсрочно разрешение на препарата, съставен от микроорганизми. Оценката показва, че условията, посочени в член 3а от Директива 70/524/EИО, за такова разрешение са изпълнени. Следователно употребата на упоменатия препарат, съставен от микроорганизми, посочен в приложение II, следва да бъде разрешена за неограничен период.
(8)
Има представени данни в подкрепа на заявление за безсрочно разрешение за използване на веществото „калиев диформат“ като добавка към фуража в рамките на категорията „Консерванти“ за всички животински видове. Комисията се обърна към Европейския орган за безопасност на храните за становище относно неговата ефикасност, както и безопасността му за хората, животните и околната среда. Европейският орган за безопасност на храните излезе на 8 декември 2004 г. с положително становище за безопасността и ефикасността на калиевия диформат за всички животински видове. Оценката на калиевия диформат показва, че условията, посочени в член 3а от Директива 70/524/EИО, за такова разрешение са изпълнени. Следователно използването на упоменатото вещество, посочено в приложение III към настоящия регламент следва да бъде разрешено за неограничен период.
(9)
Оценката на тези заявления показва, че са необходими задължителни процедури за защита на работниците от въздействието на добавките, посочени в приложенията. Такава защита следва да се осигури чрез прилагането на Директива 89/391/ЕИО на Съвета от 12 юни 1989 г. относно въвеждането на мерки за насърчаване на подобряването на безопасните и здравословни условия на труд за работниците (4).
(10)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Препаратът, който спада към групата „Ензими“, посочен в приложение I, се разрешава временно за срок от четири години като добавка при храненето на животните при условията, определени в упоменатото приложение.
Член 2
Препаратите, които спадат към групата „Микроорганизми“, посочени в приложение II, получават разрешение за неограничен период като добавки при храненето на животните при условията, определени в упоменатото приложение.
Член 3
Веществото, което спада към групата „Консерванти“, посочено в приложение III, получава разрешение за неограничен период като добавка при храненето на животните при условията, определени в упоменатото приложение.
Член 4
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 март 2006 година.